2015.gada Noteikumi Nr.

Rīgā (prot. Nr. .§)

**Komunikācijas un vizuālās identitātes prasību nodrošināšanas kārtība Eiropas Savienības struktūrfondu un Kohēzijas fonda ieviešanā 2014. – 2020.gada plānošanas periodā**

Izdoti saskaņā ar Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 10.punktu

1. Noteikumi nosaka kārtību, kādā Eiropas Savienības struktūrfondu un Kohēzijas fonda (turpmāk – Eiropas Savienības fondi) vadībā iesaistītās institūcijas un Eiropas Savienības fondu finansējuma saņēmēji (turpmāk – finansējuma saņēmējs) publisko informāciju par Eiropas Savienības fondu projektiem (turpmāk – projekti) un nodrošina Eiropas Savienības fondu publicitātes, saziņas un vizuālās identitātes prasību ievērošanu.

2. Vadošā iestāde:

2.1. nodrošina Eiropas Savienības fondu stratēģisku komunikāciju nozaru līmenī, izstrādājot komunikācijas stratēģiju 2015.-2023.gadam ne vēlāk kā piecu mēnešu laikā pēc darbības programmas “Izaugsme un nodarbinātība” (turpmāk - darbības programma) apstiprināšanas un ikgadējo Eiropas Savienības komunikācijas plānu (turpmāk – Komunikācijas plāns) tās ieviešanai, kā arī koordinējot un nodrošinot to ieviešanu;

2.2. pieņem lēmumu par šo noteikumu 5.2.apakšpunkta noteiktajā kārtībā iesniegto Komunikācijas plāna grozījumu priekšlikumuapstiprināšanu vai noraidīšanu ne biežāk kā reizi ceturksnī līdz 31.martam, 30.jūnijam, 30. septembrim un 30. novembrim;

2.3. nodrošina informāciju plašsaziņas līdzekļos par Eiropas Savienības fondu plānošanu un ieviešanu;

2.4. ievieto Eiropas Savienība fondu tīmekļa vietnē ([www.esfondi.lv](http://www.esfondi.lv)) vismaz :

2.4.1. Eiropas Savienības fondu plānošanas dokumentu projektus un to apstiprinātās versijas un saskaņoto darbības programmas papildinājumu;

2.4.2. vispārīguinformāciju par visiem specifiskajiem atbalsta mērķiem, tajā skaitā to pasākumiem vai projektu iesniegumu atlases kārtām, ja specifisko atbalsta mērķi plānots īstenot vairākos pasākumos vai projektu iesniegumu atlases kārtās, to ieviešanas indikatīvo plānu un projektu iesniegumu atlasei plānotā finansējuma summas;

2.4.3. tās izstrādātās vadlīnijas, metodikas un skaidrojumus;

2.4.4. šādu informāciju no Kohēzijas politikas fondu vadības informācijas sistēmas 2014.-2020. gadam par projektiem, par kuru īstenošanu ir noslēgti civiltiesiski līgumi vai vienošanās:

2.4.4.1. informāciju atbilstoši Eiropas Parlamenta un Padomes 2013.gada 17.decembra regulas (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (turpmāk – regulas Nr.1303/2013) XII pielikuma 1.punktam;

2.4.4.2. Eiropas Savienības fonda nosaukumu, kura ietvaros piešķirts Eiropas Savienības fonda finansējums;

2.4.4.3. specifiskā atbalsta mērķa numuru un nosaukumu, kura ietvaros piešķirts Eiropas Savienības fonda finansējums;

2.4.4.4. projekta numuru;

2.4.4.5. projekta īstenošanas vietu (statistiskais reģions, republikas pilsēta vai novads, novada pilsēta vai pagasts), kurā īstenots projekts (ja ir iespējams norādīt);

2.4.4.6. attiecīgās atbildīgās iestādes nosaukumu;

2.4.4.7. civiltiesiskā līguma vai vienošanās noslēgšanas datumu;

2.4.4.8. projektam piešķirtā Eiropas Savienības fonda finansējuma apmēru;

2.4.4.9. projekta nacionālā publiskā finansējuma apmēru (ja attiecināms);

2.4.4.10.projekta nacionālā privātā finansējuma apmēru (ja attiecināms);

2.4.4.11. projekta kopējo finansējumu;

2.4.4.12. projekta mērķa grupu;

2.4.4.13. projekta sadarbības partnerus.

2.4.5. atbilstoši regulas Nr.1303/2013 XII pielikuma 2.1.sadaļas 2.punkta e) apakšpunktam projektu piemērus latviešu un angļu valodā;

2.4.6. saites uz Eiropas Savienības fondu vadībā iesaistīto institūciju tīmekļa vietnēm, kur ievietota informācija par Eiropas Savienības fondiem;

2.4.7. ziņas par vadošās iestādes, atbildīgo iestāžu un sadarbības iestādes plānotajiem Eiropas Savienības fondu informācijas un komunikācijas pasākumiem (turpmāk – informācijas un komunikācijas pasākumi);

2.4.8. atbilstoši šo noteikumu 2.pielikumāobligāti noteikto vizuālo prasību ansambli - Eiropas Savienības emblēmu un nacionālo finansējumu atspoguļojošu grafisko zīmi elektroniskā formātā lejupielādei.

2.5. nodrošina metodisku atbalstu atbildīgajām iestādēm un sadarbības iestādei par informācijas un komunikācijas pasākumu īstenošanu, kā arī nodrošina šo pasākumu koordināciju;

2.6. nodrošina regulas Nr.1303/2013 XII pielikuma 2.1.sadaļas 2.punkta a) un b) apakšpunktā minētos pasākumus;

2.7. mēneša laikā pēc šo noteikumu spēkā stāšanās sagatavo un publicē Eiropas Savienības fondu tīmekļa vietnē ([www.esfondi.lv](http://www.esfondi.lv)) Eiropas Savienības fondu 2014-2020. gada plānošanas perioda publicitātes vadlīnijas Eiropas Savienības fondu finansējuma saņēmējiem (turpmāk – Publicitātes vadlīnijas);

2.8. atjaunina regulas Nr.1303/2013 XII pielikuma 2.1.sadaļas 2.punkta f) apakšpunktā minēto informāciju;

2.9. īsteno citus informācijas un komunikācijas pasākumus;

3. Atbildīgā iestāde:

3.1. ievieto savā tīmekļa vietnē:

3.1.1.informāciju par atbildīgās iestādes pārziņā esošajiem specifiskajiem atbalsta mērķiem, tajā skaitā to pasākumiem vai projektu iesniegumu atlases kārtām, ja specifisko atbalsta mērķi plānots īstenot vairākos pasākumos vai projektu iesniegumu atlases kārtās;

3.1.2. projektu iesniegumu vērtēšanas kritēriju projektus, vērtēšanas kritēriju grozījumu projektus pirms izskatīšanas attiecīgā prioritārā virziena apakškomitejā un saiti uz uzraudzības komitejas tīmekļa vietni <http://kom.esfondi.lv>, kurā ir publicēti uzraudzības komitejas apstiprinātie projektu iesniegumu vērtēšanas kritēriji;

3.1.3 saiti uz sadarbības iestādes, vadošās iestādes un par horizontālo principu koordināciju atbildīgo institūciju tīmekļa vietnēm.

3.2. veicina nevalstisko, reģionālo, sociālo partneru un potenciālo projektu iesniedzēju līdzdalību (piemēram, organizē sabiedrisko apspriedi, konferenci, diskusiju forumu, viedokļa paušanu ar interneta starpniecību, oficiālo dokumentu saskaņošanas kārtību) projektu iesniegumu vērtēšanas kritēriju izstrādāšanā, normatīvo aktu par specifisko atbalsta mērķu, tajā skaitā tā pasākumu vai projektu iesniegumu atlases kārtu, ja specifisko atbalsta mērķi plānots īstenot vairākos pasākumos vai projektu iesniegumu atlases kārtās, īstenošanu un plānošanas dokumentu izstrādāšanā;

3.3. plāno un īsteno komunikāciju ar sabiedrību par Eiropas Savienības fondu finansējuma ietekmi uz attiecīgās nozares attīstību un sabiedrības kopējiem ieguvumiem.

4. Sadarbības iestāde:

4.1. publicē savā tīmekļa vietnē informāciju atbilstoši regulas Nr.1303/2013 XII pielikuma 3.1.sadaļas 2.punktam;

4.2. publicē savā tīmekļa vietnē informāciju par tās apstiprinātajiem projektu iesniegumiem;

4.3. apkopo potenciālo projektu iesniedzēju un finansējuma saņēmēju biežāk uzdotos jautājumus un sniegtās atbildes un publicē tās savā tīmekļa vietnē;

4.4. vienas darbdienas laikā pēc šo noteikumu 4.1.apakšpunktā minētās informācijas publicēšanas nosūta vadošajai iestādei un atbildīgajai iestādei elektronisku paziņojumu, norādot saiti uz minētās informācijas publikāciju savā tīmekļa vietnē;

4.5. uzrauga finansējuma saņēmēju pienākumu informācijas un komunikācijas jomā izpildi, kas noteikti regulas Nr.1303/2013 XII pielikuma 2.2.sadaļā;

4.6. nodrošina informācijas un komunikāciju pasākumus reģionos;

4.7. ievieto savā tīmekļa vietnē saiti uz vadošās iestādes, atbildīgo iestāžu un par horizontālo principu koordināciju atbildīgo institūciju tīmekļa vietnēm.

5. Atbildīgā iestāde un sadarbības iestāde:

5.1. līdz kārtējā gada 5.decembrim vadošajai iestādei elektroniski iesniedz Komunikācijas plāna priekšlikumus, kurā ietverti iestāžu plānotie komunikācijas pasākumi nākamajam kalendārajam gadam, ko vadošā iestāde, pēc saņemtās informācijas izvērtēšanas, apstiprina vai noraida līdz kārtējā kalendārā gada 20. decembrim.

5.2.elektroniski iesniedz vadošajai iestādei priekšlikumus par Komunikācijas plāna grozījumiem ne vēlāk kā divas nedēļas pirms šo noteikumu 2.2. noteiktā kārtējā grozījumu termiņa;

5.3. reizi gadā sagatavo un līdz 15.februārim elektroniski iesniedz vadošajai iestādei informāciju darbības programmas īstenošanas gada ziņojumu sagatavošanai par iepriekšējā gadā īstenotajiem informācijas un komunikācijas pasākumiem un sasniegtajiem Eiropas Savienības fondu komunikācijas stratēģijas 2015.-2023.gadam informācijas un komunikācijas pasākumu rādītājiem;

5.4. reizi mēnesī līdz 25.datumamelektroniski iesniedz vadošajai iestādei informāciju par nākamajā mēnesī plānotajiem informācijas un komunikācijas pasākumiem (1.pielikums). Ja šo noteikumu 1.pielikumā noteiktā informācija nav iesniegta, uzskatāms, ka nav plānoti informācijas un komunikācijas pasākumi.

6. Revīzijas iestāde veic komunikācijas un publicitātes pasākumus, kas attiecināmi uz revīzijas iestādes funkciju izpildi.

7. Lai nodrošinātu Eiropas Savienības fondu informāciju un komunikāciju, finansējuma saņēmējs pilda regulas Nr.1303/2013 XII pielikuma 2.2.sadaļā noteiktos pienākumus.

8. Lai ievērotu Eiropas Savienības fondu vizuālās identitātes prasības, Eiropas Savienības fondu vadībā iesaistītās institūcijas un finansējuma saņēmēji atbilstoši Eiropas Savienības fonda finansējuma avotam lieto obligāti noteikto vizuālo prasību ansambli atbilstoši šo noteikumu 2.pielikumā un Publicitātes vadlīnijās noteiktajam.

9. Vadošā iestāde nodrošina Eiropas Savienības fondu komunikācijas vadības grupu un darbību, izstrādā tās reglamentu un nosaka dalībnieku sastāvu. Darba grupā piedalās Eiropas Savienības fondu vadībā iesaistīto institūciju pārstāvji un var tikt pieaicināti biedrību un nodibinājumu pārstāvji un citi eksperti.

Ministru prezidente L.Straujuma

Finanšu ministrs J.Reirs

06.02.2015. 12:00

1200

E.Loseva

Finanšu ministrijas

Eiropas Savienības fondu vadības un kontroles departamenta

Eiropas Savienības fondu tiesiskā nodrošinājuma

juriskonsulte

tālr.:67095888, e-pasts: Evita.Loseva@fm.gov.lv

I.Raboviča

Finanšu ministrijas

Komunikācijas departamenta vecākā eksperte

tālr.: 67083880, e-pasts Ieva.Rabovica@fm.gov.lv